### 15.    Projekt Natur- og kulturformidling på Sejerø og [adresse]

**Åbent**

Sagsnr.: 326-2016-36977       J.nr.: 20.00.00           Dokumentnr.:
326-2016-248808

**Sagstype**

Beslutning

**Resume og sagens baggrund**

Kultur og Fritid, Kalundborg Kommune er blevet projektejer
på det tidligere VisitKalundborg projekt 'Natur- og Kulturformidling på Sejerø
og [adresse]'. Projektet fik i sin tid tilsagn på 197.000 kr. fra Nordea Fonden
som stadig er reserveret til projektet.

Projektet er blevet nytænkt med respekt for det tidligere
projekts formidlingsfokus. Projektet beløber sig til et sted mellem 600.000-900.000
kr.

Der har været positiv dialog med LAG Småøerne ift. 50 %
finansiering af den samlede projektsum. Den resterende finansiering søges hos
Ø-støtten og Friluftsrådet.

**Indstillinger**

Direktøren indstiller, at det nødvendige likviditetsbehov
stilles til rådighed under henvisning til, at projektet er udgiftsneutralt for
Kalundborg Kommune.

**Behandling**

Kultur- og Fritidsudvalget, Økonomiudvalget,
Kommunalbestyrelsen

**Sagsfremstilling**

Projektbeskrivelsen er stadig under udarbejdelse til brug
for ansøgning ultimo august.

I projektet indgår der en oplevelsesrute, indkøb af borde og
bænke, skilte, informationstavler, afmærkning af ruter/stier, brochurer, web,
standere til oplevelsesruter, løn til ekstern projektleder.

Oplevelsesruten består bl.a. af video- og lydfiler med tre
overordnede spor:

1. Et spor om historiske og kulturelle forhold på øerne

2. Et spor der informerer om plante- og dyrelivet

3. Et spor for børn baseret på myter og fortællinger fra
øerne

Endvidere indgår 'De uendelige historier' som er en
sangskriverduo der taler med de lokale om deres nutid og fremtid og herefter
laver musik ud af de gode historier.

Kultur og Fritid er projektejer og vil stille medarbejdere
til rådighed i en projektgruppe.

**Økonomiske konsekvenser**

Ingen. Projektet er udgiftsneutralt for Kalundborg Kommune
og Kalundborg Kommune forestår bogføring, regnskab og budget og der oprettes
særskilt projektregnskab for projektet. Ligeledes stilles det nødvendige
likviditetsbehov til rådighed - det forventes at være mellem 600.000-900.000
kr. i perioden 1. september 2016 og max to år frem.

**Kultur- og Fritidsudvalgets
møde den 8. august 2016:**

Anbefales.

**Økonomiudvalgets møde den 24.
august 2016:**

Anbefales, med den præcisering, at den nødvendige
finansiering skal være på plads forinden.